**YHTIÖJÄRJESTYS**

**1 § Yhtiön toiminimi ja kotipaikka**

Yhtiön toiminimi on Tervia Logistiikka Oy ja yhtiön kotipaikka on Oulu.

**2 § Yhtiön toimiala**

Yhtiön toimiala on logistiikka-, kuljetus-, hankinta- sekä muut mahdolliset omistajien ydintoimintaa tukevat palvelut. Yhtiön toiminta kattaa logistisia toimintoja, esimerkiksi hankintapalveluja, kuljetustenohjausta tai muun vastaavan logistisen palvelun hoitamista ja siihen liittyvän toiminnan edistämistä, kehittämistä ja toteuttamista. Yhtiö on perustettu ja yhtiö toimii yhteishankintayksikkönä, joka hankkii sen suoraan tai välillisesti omistaville hankintayksiköille palveluita tai puitejärjestelyitä. Yhtiö harjoittaa pääosaa toiminnastaan niiden hankintayksiköiden kanssa, joiden määräysvallassa se on.

**3 § Yhtiön toiminnan tarkoitus**

Yhtiö on sen omistavien hankintayksiköiden sidosyksikkö ja se voi myydä tuottamiaan palveluja sidosyksikkösuhteen ulkopuolelle vain siinä määrin kuin se on mahdollista kulloinkin voimassa olevan julkisia hankintoja ja käyttöoikeussopimuksia koskevan lainsäädännön mukaan vaarantamatta yhtiön asemaa sidosyksikkönä.

Yhtiön toiminnan tarkoituksena ei ole voiton tuottaminen yhtiön osakkeenomistajille.

**4 § Varojenjako**

Yhtiön mahdollinen voitto käytetään yhtiön toiminnan kehittämiseen. Yhtiö ei jaa osinkoa.

Osakepääomaa alennettaessa, hankittaessa tai lunastaessa omia osakkeita, yhtiötä purettaessa tai poistettaessa yhtiö rekisteristä sekä muissa mahdollisissa osakeyhtiölain sallimissa varojenjakotilanteissa yhtiön varat jaetaan osakkeenomistajille näiden osakeomistusten mukaisessa suhteessa, elleivät yksimieliset osakkeenomistajat toisin päätä.

**5 § Hallitus**

Yhtiön hallinnosta ja toiminnan asianmukaisesta järjestämisestä huolehtii hallitus, johon valitaan 8 tai 10 varsinaista jäsentä ja jokaiselle varajäsen. Hallituksen jäsenen toimikausi jatkuu toistaiseksi voimassa olevana. Hallituksen puheenjohtaja ja varapuheenjohtaja nimitetään yhtiön voimassa olevassa osakassopimuksessa tarkemmin todettujen periaatteiden mukaisesti.

Hallitus kokoontuu puheenjohtajan tai tämän estyneenä ollessa varapuheenjohtajan kutsusta niin usein kuin asiat sitä vaativat ja on päätösvaltainen, kun yli puolet jäsenistä on paikalla. Hallituksen kokouksista on laadittava pöytäkirja, jonka allekirjoittavat puheenjohtaja ja pöytäkirjantarkastajaksi valittu.

**6 § Toimitusjohtaja**

Yhtiöllä voi olla hallituksen nimittämä ja valitsema toimitusjohtaja.

**7 § Tilintarkastaja**

Yhtiökokous valitsee yhtiön tilintarkastajan, jonka tulee olla KHT-tilintarkastusyhteisö. Tilintarkastaja valitaan tehtävään toistaiseksi.

**8 § Edustaminen**

Yhtiötä edustavat paitsi hallitus, myös hallituksen puheenjohtaja ja toimitusjohtaja kumpikin yksin sekä hallituksen jäsenet kaksi yhdessä. Lisäksi hallitus voi antaa nimetylle henkilölle prokuran tai oikeuden yhtiön edustamiseen joko yksin tai kaksi yhdessä.

**9 § Varsinainen yhtiökokous**

Hallitus voi päättää, että yhtiökokous järjestetään ilman kokouspaikkaa siten, että osakkeenomistajat käyttävät täysimääräisesti osakeyhtiölain 5 luvun 1 § 1 momentissa tarkoitettua päätösvaltaansa ajantasaisesti tietoliikenneyhteyden ja teknisen apuvälineen avulla kokouksen aikana.

Varsinaisessa yhtiökokouksessa on päätettävä

1. tilinpäätöksen vahvistamisesta;
2. taseen osoittaman voiton käyttämisestä;
3. vastuuvapaudesta hallituksen jäsenille ja mahdolliselle toimitusjohtajalle; ja
4. hallituksen jäsenten palkitsemisesta ja valinnasta sekä tilintarkastajien valinnasta ja palkkiosta.

**10 § Lunastuslauseke**

Jos osake siirtyy yhtiön ulkopuoliselle uudelle osakkeenomistajalle, siirronsaajan on viipymättä ilmoitettava siitä yhtiön hallitukselle. Yhtiön osakkeenomistajilla on ensisijainen ja yhtiöllä toissijainen oikeus lunastaa osake. Lunastuksessa noudatetaan seuraavia ehtoja:

1. Lunastusoikeus koskee kaikenlaisia saantoja.
2. Jos useampi osakkeenomistaja haluaa käyttää lunastusoikeuttaan, on osakkeet jaettava hallituksen toimesta lunastukseen halukkaiden kesken heidän omistamiensa osakkeiden mukaisessa suhteessa. Jos osakkeiden jako ei näin mene tasan, jaetaan ylijääneet osakkeet lunastusta haluavien kesken arvalla.
3. Lunastushinta on osakkeen osuus yhtiön viimeksi vahvistetun tilinpäätöksen mukaisesta omasta pääomasta.
4. Hallituksen on ilmoitettava osakkeenomistajille osakkeen siirtymisestä kahden viikon kuluessa siirtoilmoituksesta lukien kirjallisesti tai samalla tavalla kuin kutsu yhtiökokoukseen toimitetaan. Ilmoituksen tulee sisältää lunastushinta ja päivämäärä, jolloin lunastusvaatimus on viimeistään tehtävä.
5. Lunastusvaatimus on esitettävä yhtiölle tai yhtiön käyttäessä lunastusoikeuttaan osakkeen saajalle kolmenkymmenen (30) päivän kuluessa siitä, kun lunastusoikeus on tullut osakkeenomistajan tai yhtiön tietoon.
6. Lunastushinta on suoritettava siirronsaajalle kuukauden kuluessa lunastushinnan vahvistamisesta.
7. Lunastusoikeutta ja lunastushinnan määrää koskevat erimielisyyden ratkaisee yhtiön hallituksen asettama välimies.
8. Maininta tästä lunastuslausekkeesta on merkittävä osakasluetteloon, mahdollisiin osakekirjoihin ja osakkeesta mahdollisesti annettavaan väliaikaistodistukseen, osakeantitodistukseen ja osakeantilippuun.

**11 § Suostumuslauseke**

Yhtiön osakkeen hankkimiseen luovutustoimin muulle kuin jo ennestään yhtiön osakkeita omistavalle vaaditaan yhtiön hallituksen suostumus. Suostumuksen antamisesta päättää yhtiön hallitus.

Suostumuksen antamisen ehdottoman edellytyksenä on, että suostumusta hakeva osakkeensaaja yhtyy yhtiön osakkaiden välillä voimassa olevaan osakassopimukseen allekirjoittamalla erillisen liittymissopimuksen.

Suostumus voidaan antaa ainoastaan luovutuksensaajalle, joka on julkisista hankinnoista ja käyttöoikeussopimuksista annetussa laissa tarkoitettu hankintayksikkö.

Maininta tästä suostumuslausekkeesta on merkittävä osakasluetteloon, mahdollisiin osakekirjoihin sekä mahdollisesti annettavaan väliaikaistodistukseen ja osakeantilippuun.